**ΔΕΛΤΙΟ ΤΥΠΟΥ**

**ΝΕΑ ΒΙΒΛΙΑ ΑΠΟ ΤΙΣ ΕΚΔΟΣΕΙΣ ΜΕΤΑΙΧΜΙΟ  
Σεπτέμβριος-Δεκέμβριος 2021**  
  
**ΛΟΓΟΤΕΧΝΙΑ – ΑΣΤΥΝΟΜΙΚΟ – ΔΟΚΙΜΙΑ ΚΑΙ ΑΛΛΑ**

Υποδεχόμαστε τη νέα σεζόν με μια μεγάλη λαχτάρα να μοιραστούμε μαζί σας τα νέα εκδοτικά μας σχέδια που αφορούν την ελληνική και ξένη λογοτεχνία, το αστυνομικό, τα δοκίμια και τις υπόλοιπες εκδόσεις για ενηλίκους που θα κυκλοφορήσουν έως τα τέλη του 2021. Παρακάτω σας δίνουμε μια καλή πρόγευση από τα βιβλία που θα μας συντροφεύσουν από τον Σεπτέμβριο. Ξεκινήστε την ανάγνωση και θα καταλάβετε γιατί ανυπομονούμε τόσο!

**ΕΛΛΗΝΙΚΗ ΠΕΖΟΓΡΑΦΙΑ**

**Λογοτεχνία**

* Υποδεχόμαστε στις εκδόσεις ΜΕΤΑΙΧΜΙΟ τον γνωστό δημοσιογράφο και ταλαντούχο συγγραφέα **Διονύση Μαρίνο** και το νέο του μυθιστόρημα ***Μπλε ήλιος*** στο οποίο πρωταγωνιστεί μια γυναίκα μέσης ηλικίας, η Μαριάννα, που βιώνει έναν μεγάλο κλονισμό. Ο άντρας της νοσηλεύεται στη ΜΕΘ έπειτα από εγκεφαλικό. Οι πιθανότητες να ζήσει είναι λίγες. Τελικά αποδεικνύονται μηδαμινές. Στο διάστημα της αναμονής, έως το απευκταίο που έρχεται καταπάνω της, αναστοχάζεται τη ζωή της και ένα ένα θυμάται τα γεγονότα που τη σημάδεψαν. Το συνοικέσιο, τα ταραγμένα νεύρα της, μια ζωή δίχως έρωτα, τα παιδιά που απέκτησε με τον σύζυγό της, το εξοχικό που έχτισαν, τα όνειρα που δεν κατάφεραν να κάνουν. Από την άλλη, μέσα από το πηγάδι που έχει πέσει, ο άρρωστος σύζυγός της της στέλνει ανεπίδοτα μηνύματα. Δίνει τη δική του εκδοχή της κοινής τους ζωής. Προσπαθεί να ξανακερδίσει τον χρόνο για να της δείξει πόσο την αγαπούσε. Ξαφνικά μια ριπή έρωτα και ανθρώπινης εγγύτητας έρχεται προς το μέρος της από τον άντρα που βρήκε τον σύζυγό της πεσμένο στον δρόμο. Ο Ιάσονας, αρκετά πιο νέος από αυτή, συγγραφέας, με δικές του αμυχές από το παρελθόν και μια σχέση που περπατάει συμβατικά. Θα ενωθούν, αλλά με φόβο, με ενοχή, με λύπη για το παρελθόν που τους κρατάει δεμένους. Ψάχνουν να δουν τα όριά τους κι αν έχουν χρόνο να αγαπήσουν. Αν τους έχει μείνει μια ελπίδα να ζήσουν την ανθρώπινη ζεστασιά που τους λείπει. Στο τέλος μένουν με το ερώτημα: «Ποιος ξέρει τι είναι η αγάπη;». **(Οκτώβριος)**
* ***Χωρίς πυξίδα*** τιτλοφορείται το νέο, τρίτο κατά σειρά, μυθιστόρημα της **Χριστίνας Πουλίδου.** Ένα μυθιστόρημα με θέμα τη συνεχή διαμάχη ανάμεσα στον κατακερματισμό και τη συνοχή που χαρακτηρίζει την καθημερινότητα του μικρόκοσμου μιας αριστερής εφημερίδας. Στις πρώτες δεκαετίες του 21ου αιώνα, το σκηνικό είναι ασταθές. Η οικονομική κρίση, η πανδημία, οι πολιτικές εξελίξεις στην Ευρωπαϊκή Ένωση, τα ελληνοτουρκικά, το μεταναστευτικό επηρεάζουν τις ανθρώπινες και συναδελφικές σχέσεις του μοναχικού Μορφίδη, της δραστήριας Νίκης, του παλαιοκομματικού Μπάρκα, του ισορροπιστή Πάλλη, του αντιεξουσιαστή Θοδωρή, του ανήσυχου Ανδρέα. Οι ίδιοι μέσα από τις σχέσεις τους εξελίσσονται και αναμορφώνονται. Ζώντας σ’ αυτή την ταραγμένη περίοδο και στα απόνερα των πολιτικών ανατροπών, περνώντας μέσα από προσωπικές ανατροπές, οι ήρωες του βιβλίου ασυναίσθητα μεταπλάθονται και γλυκόπικρα ωριμάζουν. **(Οκτώβριος)**
* Έναν χρόνο μετά *Το χρυσό βραχιόλι,* η βραβευμένη συγγραφέας και ιδιαίτερα αγαπητή στο αναγνωστικό κοινό **Σοφία Νικολαΐδου** μάς παραδίδει το μυθιστόρημα ***VOR Πέρα από τον νόμο*** για μια εγκληματική οργάνωση που ξεκίνησε από τα γκούλαγκ της Σοβιετικής Ένωσης την εποχή του Στάλιν και απλώθηκε σε ολόκληρο τον κόσμο, τους Vor V Zakone. Όταν ο Πατερούλης της φατρίας αποφασίζει να επεκτείνουν τη δραστηριότητά τους στη Θεσσαλονίκη, η Ασφάλεια της πόλης αρχίζει δουλειά. Τα στοιχεία μοιάζουν με ρώσικες κούκλες. Η αλήθεια κρύβεται πίσω από πολλά πέπλα, τραβούν το ένα, πέφτουν πάνω στο άλλο κι αυτό μοιάζει να μην τελειώνει πουθενά. Ο Vor V Zakone μπορεί να κολυμπήσει σε μια θάλασσα από ψέματα και να εξαφανιστεί. Μια ομάδα αστυνομικών τους καταδιώκει.Τιφλίδα, Μόσχα, Θεσσαλονίκη, Κάννες, Μελισσοχώρι. Ο Πατερούλης, το Θηρίο, ο Κινέζος. Με το τσεκούρι τους προσπαθούν να ανοίξουν ένα παράθυρο στην Ευρώπη και κάποιος πρέπει να τους εμποδίσει. Η Σοφία Νικολαΐδου καταπιάνεται για πρώτη φορά με μια περιπέτεια αστυνομικής πλοκής και εντυπωσιάζει. **(Νοέμβριος)**
* Ο **Κώστας Β. Κατσουλάρης**, τρία χρόνια μετά το μυθιστόρημά του *Στο στήθος μέσα χάλκινη καρδιά*,επιστρέφει με μια αντισυμβατική συλλογή διηγημάτων που έχει τίτλο ***Αφαίας και Τελαμώνος****.* Μια σύνθεση από εκτενείς, ευσύνοπτες ή και αστραπιαίες ιστορίες που συνομιλούν μεταξύ τους και φλερτάρουν με τα κάθε λογής όρια: τα όρια των ανθρώπινων αντοχών, τα όρια της κανονικότητας, τα όρια της φαντασίας, τα όρια ανάμεσα στο δυνατόν και το απίθανο, το ηθικό και το άηθες, το ντοκουμέντο και τη χάλκευσή του. Είναι ένα βιβλίο που κινείται στους αντίποδες του μελοδράματος: ανατρεπτικό και ανάλαφρο, αστείο και σπαραξικάρδιο, βαθύ και επιφανειακό την ίδια στιγμή, ένα έργο που βγάζει γλώσσα στην επιτήδευση και τη σοβαροφάνεια. **(Νοέμβριος)**
* Στο πρώτο μέρος της τριλογίας της «Μια ιστορία μόνο», ***Το σπίτι στα βράχια***, η **Καλή Δοξιάδη** μας συστήνει την ηρωίδα της, την Ανθή Βελισσάρη, δημοσιογράφο με πετυχημένη καριέρα στον αγγλόφωνο κόσμο όπου έχει ζήσει το μεγαλύτερο μέρος της ζωής της. Έφυγε από την Ελλάδα κάτω από αδιευκρίνιστες και σκοτεινές συνθήκες όταν ήταν δεκατεσσάρων χρονών. Έχει επιστρέψει στην Κέρκυρα, τον «τόπο του εγκλήματος», ύστερα από πολλά χρόνια και καταγράφει τα γεγονότα που κατέληξαν στην «εξορία» της. Η συνταρακτική αφήγησή της επικεντρώνεται στον Αύγουστο του 1949: στις συναντήσεις της με έναν χαρισματικό άντρα που κρύβεται σε μια σπηλιά στα απόκρημνα βράχια κάτω απ’ το σπίτι της. Η αθώα αλλά σημαδιακή αυτή σχέση που κατέληξε με τον θάνατο του «αγνώστου» έχει σημαδέψει τη ζωή της. Η αφήγηση διανθίζεται με ιστορίες και γεγονότα από το παρελθόν, όχι μόνο της παιδικής της ηλικίας αλλά και όλης της οικογένειάς της, με φόντο την ιστορική πορεία της Ελλάδας των τελευταίων εκατό χρόνων. Είναι μια φαινομενικά αυθόρμητη και απλή αφήγηση, που με οξυδέρκεια και αέρα κοσμοπολίτικο σε παρασέρνει στον κόσμο της ηρωίδας και σε πλήθος από ιστορίες που υφαίνονται με την ιστορία του τόπου. Η Καλή Δοξιάδη γεννήθηκε στην Αθήνα. Σπούδασε λογοτεχνία και θέατρο στην Αμερική. Έχει ζήσει στο Μπρισμπέιν της Αυστραλίας, στην Καλιφόρνια, τη Βοστώνη, την Ουάσιγκτον, τη Νέα Υόρκη και τη Μαδρίτη. Έχει εργαστεί στον εκδοτικό, τον πολιτικό και τον δημοσιογραφικό χώρο. Τα τελευταία χρόνια ζει μόνιμα στην Κέρκυρα. ***Το σπίτι στα βράχια*** είναι το πρώτο της μυθιστόρημα. **(Νοέμβριος)**
* Ο συγγραφέας **Δημήτρης Χατζηκωνσταντίνου** στο νέο του μυθιστόρημα με τίτλο ***Η συμφιλίωση*** αφηγείται δύο ιστορίες με Έλληνες πρωταγωνιστές οι οποίες εκτυλίσσονται στη Γερμανία. Ο γιατρός Ορέστης Ιωάννου, την εποχή της κρίσης, αναζητά δουλειά σε νοσοκομείο του Μονάχου. Η παρουσία του εκεί θα γίνει η αφορμή να «συναντήσει» την ιστορία του παππού του, φοιτητή της Ιατρικής, στην ίδια πόλη, στα χρόνια της ναζιστικής παντοδυναμίας (1936-1942), η οποία παρέμενε μυστική για πάνω από εβδομήντα χρόνια, ζητώντας επίμονα να βγει στο φως. Στο Μόναχο θα γνωρίσει τον δικηγόρο, Γιάννη Παπαδάκη, μετανάστη δεύτερης γενιάς, ο οποίος θα του εκμυστηρευθεί τη συγκλονιστική ιστορία του πατέρα του με τον Γερμανό φίλο του. Οι δυο ιστορίες τέμνονται και η συμφιλίωση αναδεικνύεται κυρίαρχο στοιχείο στις σχέσεις των ανθρώπων. **(Νοέμβριος)**

**Επανεκδόσεις στη σειρά «Σύγχρονη Ελληνική Βιβλιοθήκη».**

* Το ***Πανδαιμόνιο*** του **Κώστα Ακρίβου** που πρωτοκυκλοφόρησε το 2012, ένα μυθιστόρημα ερωτικό, αστυνομικής πλοκής, ένα μοναστηριακό θρίλερ με πλούσιο πραγματολογικό διάκοσμο, που γνώρισε μεγάλη επιτυχία, επανέρχεται για να κερδίσει νέους αναγνώστες. Στις 16 Απριλίου 2004 οι καλόγεροι σε μια μονή στο Άγιον Όρος ανακαλύπτουν έντρομοι μέσα σε κελί ένα πτώμα. Αν σκεφτεί κανείς ότι το μέρος αυτό για πάνω από 1.000 χρόνια απαγορεύεται να το πατήσει πόδι όχι μόνο γυναίκας, αλλά ακόμα και ζώου θηλυκού γένους, τότε γίνεται φανερό τι σάλο προκαλεί η είδηση πως το πτώμα αυτό ανήκει σε μια κοπέλα. Οι ύποπτοι είναι ο κτήτορας του κελιού Νήφωνας, που θεωρείται περίπου άγιος, και ο γέροντας Γεδεών, που άλλο όνειρο δεν έχει παρά να δει να κυματίζει ξανά η ελληνική σημαία στην Κωνσταντινούπολη. Ερωτικό σκάνδαλο; Εθνικό σχέδιο; Δάκτυλος του σατανά; Ή μήπως κάτι που ξεπερνάει κι αυτή ακόμα τη φαντασία του συγγραφέα; **(Σεπτέμβριος)**
* Στη σειρά εντάσσεται και το βραβευμένο με το Βραβείο Μυθιστορήματος του περιοδικού *Διαβάζω* μυθιστόρημα του **Βασίλη Γκουρογιάννη** ***Κόκκινο στην πράσινη γραμμή***, που κυκλοφόρησε το 2009 και θεωρείται ένα από τα σημαντικότερα λογοτεχνικά βιβλία των τελευταίων δεκαετιών. Με πρωταγωνιστές μια ομάδα βετεράνων του πολέμου στην Κύπρο το 1974, κατά την εισβολή του Αττίλα, οι οποίοι επιστρέφουν στα πεδία των μαχών τριάντα τόσα χρόνια μετά, ο Βασίλης Γκουρογιάννης στήνει ένα υπαρξιακό μυθιστόρημα για τον αγνοημένο αυτό πόλεμο αλλά και για κάθε πόλεμο. Μεγάλο μέρος του μυθοπλαστικού υλικού του βιβλίου είναι βασισμένο σε μαρτυρίες Ελλήνων και Τούρκων βετεράνων που έλαβαν μέρος στα γεγονότα. **(Σεπτέμβριος)**

**Ψυχολογία και διατροφή**

• Ένας πρακτικός οδηγός διατροφής με τίτλο ***Ψυχογαστρονομία: Απολαμβάνοντας τη μαγειρική, τη διατροφή, τη ζωή*** από την **Καλλιόπη Εμμανουηλίδου** που μας βοηθάει να διαμορφώσουμε τη φιλοσοφία διατροφής αλλά και μιας ζωής η οποία σέβεται το σώμα μας, και έχει ως κεντρικό άξονα την αγάπη προς τον εαυτό μας αλλά και την απόλαυση του φαγητού. Η ψυχο-γαστρονομία είναι ένας νέος επιστημονικός κλάδος που συνδυάζει ψυχολογία και διατροφολογία. Είναι το χτίσιμο μιας συνειδητής και ποιοτικής σχέσης με την τροφή, με τη διαδικασία της προετοιμασίας της, με τη διαδικασία της πρόσληψης της τροφής, με την αίσθηση του σώματός μας. Η γνωστή ψυχολόγος προτείνει μια νέα προσέγγιση απέναντι στο φαγητό που συνδυάζει την αυτογνωσία, την ενσυνειδητότητα, τη διαισθητική διατροφή, τη μαγειρική, τη γευσιγνωσία και την κοινωνική διάσταση της τροφής. Ένα βιβλίο, βασισμένο σε σύγχρονα επιστημονικά δεδομένα και στις αξιόπιστες μελέτες που έχουν επιχειρήσει να ρίξουν φως στην ανθρώπινη διατροφική συμπεριφορά, το οποίο θα βοηθήσει τους αναγνώστες του να μεταμορφώσουν τη μαγειρική τους δραστηριότητα και τη διατροφική τους πράξη σε στιγμές όμορφες, απλές αλλά και πλούσιες ταυτόχρονα, που θα νοστιμίσουν ευχάριστα την καθημερινότητά τους με δυο σπουδαίους τρόπους: τη δημιουργικότητα και τη φροντίδα του εαυτού τους. **(Σεπτέμβριος)**

**Ιστορία – Πολιτική – Επιστήμη – Αφηγήσεις – Σκέψεις και απόψεις**

* Ο συγγραφέας, έγκριτος δημοσιογράφος και διευθυντής της εφημερίδας *Η Καθημερινή* **Αλέξης Παπαχελάς** χρειάστηκε είκοσι πέντε χρόνια έρευνας για να καταλήξει στο αδημοσίευτο και σπάνιο υλικό που περιλαμβάνεται στο βιβλίο του ***Ένα σκοτεινό δωμάτιο 1967-1974***, το οποίο αφορά την επταετία που καθόρισε την ιστορική πορεία της χώρας μας. Περιέχει μαρτυρίες πολλών πρωταγωνιστών και επικεντρώνεται στον ρόλο των αμερικανικών υπηρεσιών. Το βιβλίο φωτίζει μερικά από τα πλέον πολυσυζητημένα θέματα και ερωτήματα της σύγχρονης ελληνικής ιστορίας: την ανατροπή του δικτάτορα Παπαδόπουλου από τον Ιωαννίδη, τον ρόλο σημαντικών παραγόντων της εποχής, όπως του Αριστοτέλη Ωνάση, την ανακάλυψη πετρελαίων στο Αιγαίο, το πώς άρχισε η ένταση μεταξύ Ελλάδας και Τουρκίας το 1974 με άγνωστα παρασκήνια, το αν και ποιος έδωσε διαβεβαιώσεις στον Ιωαννίδη πριν από το μοιραίο πραξικόπημα κατά του Μακαρίου και την τουρκική εισβολή στην Κύπρο, το πώς οι αμερικανικές υπηρεσίες σταμάτησαν την ελληνική αντεπίθεση στην Κύπρο και τον πόλεμο με την Τουρκία, το πώς αντιμετώπιζαν οι Αμερικανοί τον Κωνσταντίνο Καραμανλή και τον Ανδρέα Παπανδρέου και τις προβλέψεις τους για τον ρόλο που θα έπαιζαν μετά την πτώση της χούντας. **(Οκτώβριος)**

• Η ιστορικός **Μαρία Σπανού** στο νέο της βιβλίο ***Ιστορικά ημιτόνια*** καταπιάνεται με την Επανάσταση του 1878 στη Θεσσαλία λίγο πριν από την προσάρτησή της στον εθνικό κορμό. Η μελέτη στηρίζεται κυρίως στις αναφορές δύο άγνωστων σχετικά διπλωματών της εποχής, του Ιωάννη Ρ. Παλαμήδη και του Ιωάννη Δ. Τζιώτη προς το Υπουργείο Εξωτερικών, που υπηρέτησαν με αυταπάρνηση στον θεσσαλικό χώρο. Μέσα από πλούσιες και ποικίλες πηγές και τη σχετική βιβλιογραφία προβάλλει άγνωστες πτυχές των βιαιοπραγιών των Οθωμανών απ’ άκρη σ’ άκρη στη Θεσσαλία, αγγίζοντας και όμορες μακεδονικές περιοχές, τον επαναστατικό αναβρασμό, τον ρόλο των εθνικών εταιρειών, όψεις των πολεμικών γεγονότων, το ευρύτερο ιστορικό πλαίσιο της εποχής, το διεθνές σκηνικό της διπλωματίας και την «αμνηστία» προς στους επαναστάτες, τις οθωμανικές παλινωδίες μετά τη Βερολίνεια Συνθήκη και σκηνές από την απελευθέρωση. Στο βιβλίο εντάσσονται σπάνιες διπλωματικές πηγές της Υπηρεσίας Διπλωματικού και Ιστορικού Αρχείου του Υπουργείου Εξωτερικών. **(Οκτώβριος)**

• Με το νέο του βιβλίο ***Το όπιο του λαού***, ακατάλληλο για ανηλίκους… όλων των ηλικιών, όπως προειδοποιεί ο συγγραφέας **Πέτρος Τατσόπουλος**, επιχειρεί μια ανορθόδοξη προσέγγιση στο τελευταίο μεσαιωνικό κατάλοιπο: την πολυπλόκαμη διείσδυση της θρησκείας, τόσο στην Ελλάδα όσο και στον υπόλοιπο κόσμο. Πρόκειται για τον επιθανάτιο ρόγχο του σκοταδισμού ή για τη θριαμβευτική επιστροφή του ύστερα από την ορθολογική αναδίπλωση; Άλλοτε με βιτριολικό χιούμορ και άλλοτε με βλάσφημη αιρετική διάθεση, σταθερά απέναντι στην πολιτική ορθότητα των ημερών, ο γνωστός για το ιδιαίτερο στιλ γραφής του εμπρηστικός συγγραφέας δίνει απρόβλεπτες απαντήσεις σε ενοχλητικές ερωτήσεις. **(Οκτώβριος)**

• Ένα βιβλίο που αποθησαυρίζει ***ΣΚΟΡΠΙΑ κείμενα για συγγραφείς και βιβλία*** με τα οποία καταπιάστηκε κατά καιρούς ο γνωστός και πολυβραβευμένος λογοτέχνης **Γιώργος Συμπάρδης**. Πρόκειται για τριάντα κείμενα με έντονο προφορικό χαρακτήρα, όχι εμβριθείς φιλολογικές μελέτες, που έχουν γραφτεί με αφορμή κάποια επανακυκλοφορία ενός παλιότερου έργου, όπως η νέα έκδοση του *Εξώστη* του Καχτίτση ή κάποια επέτειο, όπως η συμπλήρωση των 70 χρόνων από το θάνατο του Κ. Π. Καβάφη ή ο εορτασμός των 40 χρόνων παρουσίας στα γράμματα του Μένη Κουμανταρέα. Άλλα εξ αυτών γράφτηκαν με αφορμή ένα ωραίο ανάγνωσμα, ένα βιβλίο που ενδιέφερε τον συγγραφέα και του γέννησε κάποιες σκέψεις, κάνοντάς τον να θέλει να μιλήσει για αυτά. Μεταξύ άλλων γίνεται λόγος για τους/τις: Κ. Π. Καβάφη, Μένη Κουμανταρέα, Αλέξη Πανσέληνο, Δημήτρη Δασκαλόπουλο, Νίκη Αναστασέα, Μάρω Δούκα, Κάρολο Τσίζεκ, Νίκο Καχτίτση, Βασίλη Βασιλικό, Γιάννη Μπεράτη, Μαρία Στασινοπούλου, Δημήτρη Φύσσα, Θανάση Χειμωνά, Λουκία Δέρβη κ.ά. **(Οκτώβριος)**

* Το ***1974*** του **Αντώνη Κλάψη**, Επίκουρου Καθηγητή στο Τμήμα Πολιτικής Επιστήμης και Διεθνών Σχέσεων του Πανεπιστημίου Πελοποννήσου, εντάσσεται στη σειρά «Χρονιές που σημάδεψαν τη Νεοελληνική Ιστορία» και εστιάζει στο έτος που σηματοδότησε το τέλος μιας ολόκληρης εποχής και την απαρχή μιας εντελώς νέας. Ένα έτος ολέθριο, καθώς σημαδεύτηκε από την πιο σκοτεινή εκδοχή του δικτατορικού καθεστώτος που προκάλεσε την ανεπανόρθωτη εθνική συμφορά στην Κύπρο, μα και καταπληκτικό, διότι πάνω στα ερείπια της χούντας ανοικοδομήθηκε με σχεδόν απίστευτη ταχύτητα και οπωσδήποτε με αξιοθαύμαστη αποτελεσματικότητα η πιο επιτυχημένη εκδοχή ομαλής δημοκρατικής ζωής στο ελληνικό κράτος. Ένα έτος-σταθμός στη σύγχρονη ελληνική ιστορία η τομή του οποίου αποτυπώθηκε εύγλωττα ακόμα και στην καθημερινή γλώσσα, στην οποία η διαίρεση «πριν από το 1974» και «μετά το 1974» έγινε σημείο αναφοράς μέχρι και σήμερα. **(Νοέμβριος)**

• Ο δημοφιλέστερος και πλέον έγκριτος εκλαϊκευτής αστρονομίας στην Ελλάδα **Διονύσης Π. Σιμόπουλος** ξεναγεί τον αναγνώστη στον ελληνικό ουρανό, εξηγώντας μας και αναλύοντάς μας ποιοι αστερισμοί είναι ορατοί ανά εποχή, πώς πήρε το όνομά του ο κάθε μήνας του έτους και εισάγοντάς μας σε βασικές έννοιες της αστρονομίας. Ο τρίτος τόμος με τίτλο ***Ο ουρανός της Ελλάδας: Χειμώνας*** είναι μια συναρπαστική και αλλιώτικη βόλτα στον ελληνικό χειμερινό ουρανό από τον κορυφαίο Έλληνα αστροφυσικό, βραβευμένο για τη συνεισφορά του στην αστρονομική εκπαίδευση, που ανοίγει κυριολεκτικά νέους ορίζοντες και μας κάνει να κοιτάμε ψηλά. **(Νοέμβριος)**

**ΞΕΝΗ ΠΕΖΟΓΡΑΦΙΑ**

**Λογοτεχνία**

* Πολυμεταφρασμένη στην Ελλάδα και το εξωτερικό, αγαπητή στη χώρα της σε κοινό και κριτικούς, η **Annie Ernaux** παραδίδει με ***Τα χρόνια*** (*Les années* – μτφρ. Ρίτα Κολαΐτη) το καλύτερο, κατά γενική ομολογία, βιβλίο της, μια «συλλογική αυτοβιογραφία» που καταγράφει το πέρασμα του χρόνου, στη συμβολή του autofiction με την κοινωνιολογία, που έχει τιμηθεί με το Prix Marguerite Duras και το Prix François Mauriac το 2008. Πρόκειται για μια μεγαλειώδη καταγραφή της γαλλικής ιστορίας του 20ού αιώνα όπως διαθλάται από τη ζωή μιας και μόνο γυναίκας. Μια προσωπική αφήγηση της περιόδου από το 1941 έως το 2006 μέσα από τον φακό της μνήμης και των εντυπώσεων, περασμένων και τωρινών – ακόμα και προβολών στο μέλλον. Μέσα από προσωπικά της βιώματα και ενθύμια κάθε είδους –φωτογραφίες, βιβλία, ημερολόγια, τραγούδια και αναμνήσεις, μόδες, ραδιόφωνο, τηλεόραση, δεκαετίες διαφημίσεων και πρωτοσέλιδων, λέξεις και πράγματα που δεν χρησιμοποιούνται πια– δημιουργεί μια νοσταλγική και αποκαλυπτική βιογραφία της μεταπολεμικής γενιάς, της γενιάς της, από τη δεκαετία του ’40 και τις νωπές ακόμα τότε αναμνήσεις του Πολέμου έως σήμερα. Τοπική διάλεκτος, λέξεις των καιρών, σλόγκαν, μάρκες και ονόματα για τα αντικείμενα που διαρκώς πληθαίνουν εδώ αποκτούν φωνή. Η φωνή που αναγνωρίζουμε ως φωνή της συγγραφέα διαρκώς διαλύεται και ξαναεμφανίζεται. Η Ernaux κάνει το πέρασμα του χρόνου χειροπιαστό. Ο χρόνος ο ίδιος, ανένδοτος, αφηγείται το πέρασμά του, εξορίζοντας τους άλλους αφηγητές στην ανωνυμία. Ένα νέο είδος αυτοβιογραφίας ξεπροβάλλει, υποκειμενικό κι απρόσωπο, ιδιωτικό και συλλογικό ταυτόχρονα. Με γλώσσα απλή και ειλικρίνεια που καθηλώνει, το συγκεκριμένο έργο της Ernaux είναι ίσως η συγγραφική της διαθήκη, η αρτιότερη έκφραση του λογοτεχνικού της εγχειρήματος, να «αποτυπώσει στην οθόνη της ατομικής μνήμης την αντανάκλαση της συλλογικής ιστορίας». Ένα αξιοθαύμαστο επίτευγμα. **(Σεπτέμβριος)**
* Η Βρετανίδα **Emma Stonex** εμπνέεται από αληθινά γεγονότα και δημιουργεί τους ***Φαροφύλακες*** (*The Lamplighters* – μτφρ. Ιωάννα Ηλιάδη), μια ιστορία φαντασμάτων και ταυτόχρονα μια απίθανα καθηλωτική ψυχολογική διερεύνηση, ένα βιβλίο που έγινε αμέσως μπεστ σέλερ και αναμένεται να κυκλοφορήσει σε περισσότερες από 22 χώρες.

Κορνουάλη, 1972: Τρεις φαροφύλακες εξαφανίζονται από έναν απόμερο βράχο, μίλια από την ακτή. Η είσοδος του φάρου είναι κλειδωμένη από μέσα. Στο καθιστικό και την κουζίνα τα ρολόγια έχουν σταματήσει. Το τραπέζι είναι στρωμένο. Το ημερολόγιο του αρχιφαροφύλακα περιγράφει μια καταιγίδα να μαίνεται γύρω από τον φάρο – όμως οι ουρανοί ήταν καθαροί όλη τη βδομάδα. Όταν ένας συγγραφέας προσεγγίζει τις γυναίκες των αγνοουμένων στο πλαίσιο της έρευνάς του για ένα βιβλίο που γράφει σχετικά με το ανεξιχνίαστο αυτό μυστήριο, οι αφηγήσεις τους, με τις παραλείψεις, τις αντιφάσεις και τις τεταμένες μεταξύ τους σχέσεις, εντείνουν το σασπένς, ενώ στον φάρο αρχίζουμε σιγά σιγά να διακρίνουμε τις ρωγμές στις σχέσεις των τριών αντρών – αλλά και έναν ύπουλο ίσκιο που απλώνεται πάνω από τον βράχο...

Μια ιστορία για την απομόνωση και την εμμονή, την κλειστοφοβία και τη βαναυσότητα, την πραγματικότητα και την ψευδαίσθηση – και για το φως που πρέπει να μείνει αναμμένο όταν όλα τα άλλα τα καταπίνει το σκοτάδι. Όπως συμβαίνει και με το έργο της Shirley Jackson, στα χέρια της Stonex ο ανείπωτος, ανεξερεύνητος και αθέατος κόσμος που αποκαλούμε «υπερφυσικό», ένας κόσμος που τρέφεται από την απώθηση και τα ψέματα, γίνεται τρομακτικά απτός. Ένα καλογραμμένο βιβλίο, με ανεπιτήδευτο λυρισμό, ένα βασανιστικό και σπαρακτικό μυθιστόρημα που θα μας στοιχειώσει. **(Οκτώβριος)**

* ***Το βιβλιοπωλείο των μικρών θαυμάτων*** (*La librería del señor Livingstone* – μτφρ. Καλλιόπη Ταβουλάρη) της Ισπανίδας **Mónica Gutiérrez** είναι μια ιστορία για όσους έχουν νιώσει ότι η λογοτεχνία τούς έσωσε. Πρωτοκυκλοφόρησε ηλεκτρονικά το 2017, μέσω μιας πλατφόρμας αυτοέκδοσης, έγινε μία από τις αναπάντεχες επιτυχίες της ισπανικής καραντίνας και εκδόθηκε «παραδοσιακά» από τις Ediciones B τον Οκτώβριο του 2020, ενώ μεταφράζεται ήδη σε διάφορες γλώσσες. Η νεαρή αρχαιολόγος Ανιές Μαρτί μετακομίζει στο Λονδίνο ψάχνοντας δουλειά. Λίγο μετά την άφιξή της στην πόλη, μια ξαφνική νεροποντή την αναγκάζει να αναζητήσει καταφύγιο σ’ ένα πολύ ιδιαίτερο βιβλιοπωλείο. Ο Έντουαρντ Λίβινγκστοουν, ο ιδιοκτήτης, ψάχνει υπάλληλο· η Ανιές γοητεύεται από το χιούμορ του και αποφασίζει να δεχτεί τη θέση. Καθώς ο καιρός περνά, θα μάθει τον στριφνό χαρακτήρα του αφεντικού της, τις εκκεντρικότητες των τακτικών πελατών και θα βυθιστεί στη μαγεία αυτού του αξιαγάπητου βιβλιοπωλείου. Μια μέρα όμως ένα ιδιαίτερα πολύτιμο βιβλίο εξαφανίζεται από τα ράφια και ο επιθεωρητής Τζον Λόκγουντ αναλαμβάνει να ερευνήσει την υπόθεση, διαταράσσοντας την ηρεμία και τη γαλήνη της Ανιές. Η συγγραφέας, αν και Ισπανίδα, επέλεξε να στήσει το σκηνικό της στο Λονδίνο λόγω της πλούσιας λογοτεχνικής του ιστορίας, αποτίοντας ταυτόχρονα φόρο τιμής στα δικά της αγαπημένα αναγνώσματα. **(Οκτώβριος)**
* Το πολυαναμενόμενο νέο βιβλίο του **David Mitchell** ***Utopia Avenue*** (μτφρ. Μαρία Ξυλούρη) είναι ένα επικό ροκ εν ρολ μυθιστόρημα με το ιδιαίτερο στιλ γραφής του σπουδαίου Βρετανού συγγραφέα, το οποίο μιλάει για την ιστορία του σύντομου αλλά εκρηκτικού ταξιδιού του πιο παράξενου βρετανικού συγκροτήματος που *δεν* έχετε ακούσει. Ξεπήδησε από την ψυχεδελική σκηνή του Λονδίνου το 1967 και δημιούργησε έναν μοναδικό ήχο, με στίχους που αποτύπωσαν την πολυτάραχη εποχή του. Από τα κλαμπ του Σόχο μέχρι την αμερικάνικη γη της επαγγελίας, ακριβώς τη στιγμή που το Καλοκαίρι της Αγάπης μετατρεπόταν σε κάτι πολύ σκοτεινότερο, o Mitchell μας χαρίζει μια πολυεπίπεδη ιστορία για τα όνειρα, τα ναρκωτικά, τη σεξουαλικότητα, την τρέλα και τη θλίψη· για την ετοιμόρροπη σκάλα της διασημότητας και τη φαουστική συμφωνία της φήμης, και για τη σύγκρουση ανάμεσα στον νεανικό ιδεαλισμό και τη σκληρή πραγματικότητα, καθώς η δεκαετία του ’60 έφτανε στο τέλος της.

Ο Ντιν είναι στη χειρότερη στιγμή του: του κλέβουν τα χρήματα, οπότε δεν έχει να πληρώσει το νοίκι του, και η σπιτονοικοκυρά του τον πετάει στον δρόμο. Σαν να μην έφταναν αυτά, το αφεντικό του στην παμπ τον απολύει. Δεν έχει να περιμένει βοήθεια από κανέναν και φοβάται ότι θα αναγκαστεί να επιστρέψει στο Γκρέιβσεντ, απ’ όπου κατάγεται, προοπτική που φυσικά δεν του αρέσει καθόλου, όταν σαν από μηχανής θεός εμφανίζεται ο Λέβον Φράνκλαντ, μάνατζερ που προσπαθεί να συνθέσει μια μπάντα, και του προτείνει να τζαμάρει με τα υπόλοιπα υποψήφια μέλη: τον Γκριφ, παιδί της εργατικής τάξης, ντράμερ, και τον Γιάσπερ, ολλανδικής καταγωγής κιθαρίστα με συναισθηματική δυσλεξία. Την μπάντα συμπληρώνει αργότερα η Ελφ, πιανίστρια που έχει γνωρίσει σχετική επιτυχία ως μέλος ενός φολκ ντουέτου με τον φίλο της, τον Μπρους, ο οποίος μόλις την παράτησε – και κάπως έτσι γεννιούνται οι Utopia Avenue.

Από το έργο που διαθέτει πανέξυπνη δομή περνάνε ως χαρακτήρες ένα σωρό ιερά τέρατα της μουσικής, από τον Ντέιβιντ Μπόουι και τον Λέoναρντ Κόεν μέχρι την Τζάνις Τζόπλιν και τον Τζιν Κλαρκ. Ο David Mitchell είναι αδιαμφισβήτητα συγγραφική ιδιοφυΐα. Ένας εξαιρετικά ταλαντούχος συγγραφέας που συνδυάζει στοιχεία και ενσωματώνει επιρροές από ποικίλα λογοτεχνικά είδη, φτάνοντας μέχρι το fantasy και την επιστημονική φαντασία. Το 2007 το περιοδικό *Time* τον συμπεριέλαβε στη λίστα των 100 ανθρώπων με τη μεγαλύτερη επιρροή στον κόσμο. Το νέο του έργο, που αναμένεται να κυκλοφορήσει σε τουλάχιστον 14 χώρες, είναι ένα σαγηνευτικό μυθιστόρημα που πάνω απ’ όλα τιμά τη δύναμη της μουσικής να υπερβαίνει τους διαχωρισμούς, να ορίζει τις εποχές και να συνεπαίρνει τις ψυχές. **(Νοέμβριος)**

Περισσότερα για τον συγγραφέα θα βρείτε στο <https://www.davidmitchellbooks.com/> και στους προσωπικούς λογαριασμούς του <https://twitter.com/david_mitchell>, <https://www.facebook.com/davidmitchellbooks>

* Σε ένα από τα πιο δυνατά έργα της, που αναμένεται να κυκλοφορήσει σε 16 χώρες και βρέθηκε στα 20 καλύτερα βιβλία του 2020, η **Nicole Krauss**, μία από τις σημαντικότερες φωνές της αμερικάνικης λογοτεχνίας, βουτάει ατρόμητη στη μάχη της κατανόησης του ***Τι σημαίνει να είσαι άντρας*** (*To Be a Man* – μτφρ. Ιωάννα Ηλιάδη) και τι σημαίνει να είσαι γυναίκα, και στις εντάσεις που γεννιούνται απ’ αυτό· εντάσεις που υπάρχουν από τις απαρχές του χρόνου. Στην πρώτη της συλλογή διηγημάτων που είναι τοποθετημένα στο σήμερα και σε διάφορα μέρη του κόσμου, από την Ελβετία μέχρι την Ιαπωνία και από την πόλη της Νέας Υόρκης στο Τελ Αβίβ και το Λος Άντζελες, παρουσιάζονται άντρες ως πατεράδες, εραστές, φίλοι, παιδιά, γόηδες. Η Krauss φωτίζει με ένα σφοδρό, ακλόνητο φως τις δυνάμεις που οδηγούν την ανθρώπινη ύπαρξη: το σεξ, την εξουσία, τη βία, το πάθος, την αυτογνωσία, το γήρας. Βαθιά, καυστικά και ευφυή, τα διηγήματα της Krauss, που αντικατοπτρίζουν και αντηχούν το ένα το άλλο με μια ισορροπία τόσο θαυμάσια δουλεμένη ώστε το βιβλίο σχεδόν διαβάζεται σαν μυθιστόρημα, προκαλούν ταυτόχρονα σάστισμα και συγκίνηση, αποκαλύπτοντας πάντα την πολύ ανθρώπινη ευθραυστότητα και αντοχή. Η Krauss ανήκει στις πιο ταλαντούχες και πολλά υποσχόμενες συγγραφείς της γενιάς της. Η στιβαρή γραφή της όσο και η δραματική θεματολογία της έχουν εκπλήξει ευχάριστα τους Αμερικανούς κριτικούς, που δεν δίστασαν να τη χαρακτηρίσουν «θηλυκό Paul Auster». Τα βιβλία της έχουν μεταφραστεί σε περισσότερες από 35 γλώσσες. **(Νοέμβριος)**

Περισσότερα για τη συγγραφέα θα βρείτε στο [nicolekrauss.com](http://nicolekrauss.com/)και στον λογαριασμό της <https://www.facebook.com/NicoleKraussAuthor/>

**Κλασική λογοτεχνία**

* ***Το ημερολόγιο ενός κλέφτη*** (*Journal du voleur* – μτφρ. Ρίτα Κολαΐτη) είναι ίσως το πιο αυθεντικά αυτοβιογραφικό μυθιστόρημα του Γάλλου θεατρικού συγγραφέα και σκηνοθέτη **Jean Genet** (1910-1986), στο οποίο ο συγγραφέας προσωποποιεί την αναζήτηση της πνευματικής δόξας μέσα από την επιδίωξη του κακού. Ωμό, άγριο, διαστροφικό, άκρως ερωτικό, βαθιά ποιητικό, σκιαγραφεί έναν κόσμο που μας τρομάζει και μας σαγηνεύει συνάμα. Άλλωστε, ο περιθωριακός ομοφυλόφιλος και ιδιότροπος εκπρόσωπος του θεάτρου του παραλόγου γνωρίζει πολύ καλά το κάτεργο, τους φονιάδες, τους κλέφτες, την απαγορευμένη λαγνεία, το πάθος που φουντώνει και κατατρώγει και τον ίδιο. Μια από τις πιο δυνατές και πιο ζωτικές καταγραφές ζωής που αποτυπώθηκαν ποτέ στο χαρτί. Στο βιβλίο εξιστορεί τα πρώτα χρόνια της ενήλικης ζωής του, που τα πέρασε στο περιθώριο, προσπαθώντας να είναι πάντα ένα βήμα μπροστά από τις Αρχές. Λωποδύτης, κατάδικος και εκδιδόμενος, ο Genet περιπλανήθηκε στην Ευρώπη, έγινε το αγαπημένο παιδί της γαλλικής διανόησης και καθιερώθηκε ως μια τις από πιο τολμηρές λογοτεχνικές φιγούρες όλων των εποχών. **(Οκτώβριος)**
* Το αριστούργημα του σπουδαίου **Γ. Σόμερσετ Μομ** (**William** **Somerset Maugham**, 1874-1965), που χάρισε καταξίωση και λάμψη στην αγγλική λογοτεχνία, ένα από τα σημαντικότερα μυθιστορήματα που έχουν γραφτεί στην αγγλική γλώσσα και έχει διασκευαστεί τρεις φορές για τον κινηματογράφο, η ***Ανθρώπινη δουλεία*** (*Οf human bondage* – μτφρ. Νίκος Α. Μάντης), είναι το πρώτο και το πιο αυτοβιογραφικό από τα βιβλία του. Πρόκειται για την ιστορία του Φίλιπ Κάρεϊ, ενός ορφανού που διψά για ζωή, αγάπη και περιπέτεια. Μετά από μερικούς μήνες σπουδών στη Γερμανία και ένα σύντομο διάστημα στο Παρίσι ως επίδοξος ζωγράφος, ο Φίλιπ καταλήγει στο Λονδίνο, για να σπουδάσει ιατρική. Εκεί γνωρίζει τη Μίλντρεντ, μια ακαταμάχητη σερβιτόρα, με την οποία συνάπτει μια καθοριστική, βασανιστική, μαζοχιστική σχέση. Η απελευθερωμένη Μίλντρεντ, η οποία δεν κάνει τίποτα άλλο από το να προσβάλλει συνεχώς τον Φίλιπ θίγοντάς του τον ανδρισμό και πληγώνοντάς τον συνεχώς με τον έναν ή τον άλλο τρόπο, εμφανίζεται κάθε φορά στη ζωή του και λίγο μετά εξαφανίζεται με κάποιον εραστή, οδηγώντας τον Φίλιπ, που ακριβώς επειδή την αγαπά είναι πάντα πρόθυμος να βοηθήσει, στο χείλος της καταστροφής. **(Οκτώβριος)**

**Επανεκδόσεις σημαντικών έργων**

* Το ***England, England*** (μτφρ. Αλεξάνδρα Κονταξάκη), υποψήφιο για το βραβείο Booker, του Βρετανού **Julian Barnes** είναι ένα από τα πιο ευφυή και απολαυστικά μυθιστορήματα της σύγχρονης αγγλικής λογοτεχνίας. Αιχμηρό και διεισδυτικό τόσο στους χαρακτήρες όσο και στη μυθοπλασία, αποτελεί το ευαγγέλιο του σύγχρονου κόσμου. Με αφετηρία την παραδοχή ότι η σύγχρονη Αγγλία ζει ουσιαστικά από τον τουρισμό της και ότι οι περισσότεροι τουρίστες ενδιαφέρονται μόνο για τα βασικά αξιοθέατα της χώρας και ικανοποιούνται εξίσου με ένα ομοίωμα του αληθινού, ο ιδιόρρυθμος μεγιστάνας σερ Τζακ Πίτμαν συλλαμβάνει την εξαιρετική ιδέα να μεταφέρει εικονικά την Αγγλία στη νήσο Γουάιτ και να επωφεληθεί επιχειρηματικά από αυτό. Η νήσος Γουάιτ μετονομάζεται σε England-England και το Σχέδιο, τερατώδες, ριψοκίνδυνο και εφιαλτικό, γνωρίζει απόλυτη επιτυχία. Τόση που το England-England ανταγωνίζεται την αληθινή Αγγλία και απειλεί να την εκτοπίσει. Ένα έργο δραματικό όσο και σατιρικό, που οδηγεί τον αναγνώστη σε ανατροπές και απολαύσεις υψηλής αισθητικής. **(Σεπτέμβριος)**

Περισσότερα για τον συγγραφέα θα βρείτε στο <http://www.julianbarnes.com/> και στον λογαριασμό του <https://www.facebook.com/people/Julian-Barnes/100050690250184/>

* Το πρώτο μυθιστόρημα του **Vladimir Nabokov** (1899-1977) ***Mary*** (*Mashen'ka* – μτφρ. Γιώργος-Ίκαρος Μπαμπασάκης) εκδόθηκε για πρώτη φορά το 1926 και είναι μια θαυμάσια, κωμική, μεταφυσική ερωτική ιστορία. Ένα νοσταλγικό έργο που εκτυλίσσεται στο Βερολίνο των αρχών του 20ού αιώνα, όπου ο νεαρός αξιωματικός Λεβ Γκανίν, ένας Ρώσος εμιγκρές, αμφιταλαντεύεται ανάμεσα στο παρελθόν και το παρόν του και ξαναθυμάται τον πρώτο του έρωτα με τη Mary στην προεπαναστατική Ρωσία. Σύντομα τον περιμένει μια έκπληξη καθώς ανακαλύπτει ότι στο διπλανό δωμάτιο μένει ο σύζυγός της, ο οποίος την περιμένει να έρθει από τη Ρωσία από μέρα σε μέρα. **(Οκτώβριος)**
* Τρία μυθιστορήματα του μετρ της αφήγησης, που δεν είναι άλλος από τον Αμερικανό **Paul Auster**, επανεκδίδονται τον **Νοέμβριο** με νέα εξώφυλλα ενιαίας και σύγχρονης αισθητικής.
  + ***Αόρατος*** (*Invisible –* μτφρ. Σπύρος Γιανναράς): Με την απαράμιλλη μαεστρία του στην ψυχογράφηση χαρακτήρων, ο Auster προσφέρει στους αναγνώστες ένα έργο συγκλονιστικής δύναμης, το οποίο επιβεβαιώνει ότι πρόκειται για έναν από τους πιο εντυπωσιακά εφευρετικούς Αμερικανούς συγγραφείς της εποχής μας. Χτισμένο σε τέσσερα μέρη που συνδέονται μεταξύ τους, τρεις διαφορετικοί αφηγητές διηγούνται μια ιστορία αχαλίνωτης σεξουαλικής επιθυμίας και ασίγαστης αναζήτησης της δικαιοσύνης, η οποία εξελίσσεται τόσο στον χρόνο, από το 1967 στο 2007, όσο και στον χώρο, από τη Νέα Υόρκη στο Παρίσι και αποκεί σ’ ένα απομακρυσμένο νησί της Καραϊβικής.
  + ***Το παλάτι του φεγγαριού*** (*Moon Palace* – μτφρ. Σταυρούλα Αργυροπούλου): Ορφανός και χωρίς κανέναν δικό του στον κόσμο, ο νεαρός Μάρκο Φογκ, ο οποίος μόλις αποφοίτησε από το πανεπιστήμιο, θα εγκαταλείψει τη Νέα Υόρκη για να επιδοθεί σε μια μακρά και επώδυνη αναζήτηση του χαμένου του πατέρα. Από τα τσιμεντένια φαράγγια του Μανχάταν στα υπέροχα τοπία της Άγριας Δύσης, από την Ανατολική Ακτή έως τον Ειρηνικό Ωκεανό, οι περιπέτειες του Μάρκο συνιστούν ένα ταξίδι στον πυρήνα της Αμερικής· μια υπέροχη πορεία προς την αυτογνωσία.
  + ***Ημερολόγιο του χειμώνα*** (*Winter Journal* – μτφρ.Σταυρούλα Αργυροπούλου):Γραμμένο με βαθιά αγάπη και τη γνωστή κομψότητα του Paul Auster, το βιβλίο αυτό είναι ένα βαθιά συγκινητικό κείμενο για τα γηρατειά, μα και για την ίδια τη ζωή. Ξεκινώντας από την παιδική του ηλικία και φτάνοντας ως το κατώφλι των γηρατειών, ο Auster ταξιδεύει τον αναγνώστη σε μια διαδρομή σωματικών αισθήσεων, ηδονών και πόνων. Ενδιάμεσοι σταθμοί: το ξύπνημα της σεξουαλικής επιθυμίας στην εφηβεία, ο ολοένα και βαθύτερος δεσμός με τη γυναίκα του, σκέψεις για τον ύπνο και το φαγητό, καθώς και η «φλογερή στιγμή της φώτισης», το 1978, που σηματοδότησε το ξεκίνημα της ζωής του ως συγγραφέα.

Θα ακολουθήσουν οι επανεκδόσεις των ***Mr Vertigo*** και ***Η επινόηση της μοναξιάς*** στις αρχές του 2022.

* Στο ***Τόσο πολύ νερό τόσο κοντά στο σπίτι*** (μετάφραση – εισαγωγή – επίμετρο: Γιάννης Τζώρτζης) περιλαμβάνονται τρεις συλλογές διηγημάτων του μεγάλου Αμερικανού διηγηματογράφου **Raymond Carver** (1938-1988): *Αρχάριοι*, *Λοιπόν, θα πάψεις, σε παρακαλώ;* και *Καθεδρικός ναός*. Τα διηγήματα, τα αντιπροσωπευτικότερα από το σύνολο του έργου του, ενός δημιουργού εφάμιλλης πνοής με τους μεγάλους δασκάλους που λάτρεψε στη ζωή του αλλά συνάμα κι ενός καλλιτέχνη απαράμιλλης ανθρωπιάς και καλοσύνης πλαισιώνονται από εκτενή εισαγωγή καθώς και αναλυτικές πληροφορίες για τη ζωή και το έργο του. **(Δεκέμβριος)**

**Αστυνομικό**

* Ο ροκ σταρ του σκανδιναβικού θρίλερ επιστρέφει φέτος το φθινόπωρο δυναμικά με τον ***Άρχοντα της Ζήλιας*** (*Sjalusimannen og andre fortellinger* – μτφρ. Κρυστάλλη Γλυνιαδάκη), εφτά ιστορίες με κεντρικό θέμα τα πιο δυνατά συναισθήματα και τα πιο άγρια ανθρώπινα ένστικτα. Το μοναδικό χάρισμα του **Jo Nesbo** να δημιουργεί ατμόσφαιρα και να δίνει απρόβλεπτη τροπή στις ιστορίες, που έχει αγαπηθεί από εκατομμύρια αναγνώστες σε ολόκληρο τον κόσμο, καθιστά πραγματική απόλαυση για τους λάτρεις του αστυνομικού και αυτή τη συλλογή, αποτυπώνοντας τις ολέθριες συνέπειες της ζήλιας, του πόθου και της απιστίας. Επιπλέον, το βιβλίο έχει και ιδιαίτερο ελληνικό ενδιαφέρον, καθώς ο «Άρχοντας της Ζήλιας» του τίτλου δεν είναι άλλος από τον αστυνόμο Νίκο Μπαλή. Ο Έλληνας αστυνόμος αναλαμβάνει να διαλευκάνει τη μυστηριώδη εξαφάνιση ενός Γερμανού τουρίστα στην Κάλυμνο –που, ως γνωστόν, αποτελεί αγαπημένο προορισμό του συγγραφέα, όπου περνάει τα καλοκαίρια του– και να λυτρωθεί από το παρελθόν του. Επίσης, πολύ μακριά, σε μια άλλη χώρα, ένας οδηγός ταξί βρίσκει το σκουλαρίκι της συζύγου του μέσα σε ένα αυτοκίνητο που ανήκει στον ιδιοκτήτη της εταιρείας στην οποία ο ίδιος εργάζεται. Πώς βρέθηκε εκεί; Μια ερωτική ιστορία που ξεκινά σε μια υπερατλαντική πτήση μπορεί να κρύβει σκοτεινά μυστικά. Ένας συγγραφέας αλλάζει ζωή και διεκδικεί τον έρωτά του χωρίς ενδοιασμούς. Μια πρόσφυγας στη Νορβηγία αποφασίζει να παίξει τον ρόλο της Ατρόπου, ενώ ακόμη ζει με τα φαντάσματά της. Σε μια γειτονιά του Όσλο ένα πτώμα καταλήγει στα σκουπίδια. Ποια αμαρτία πληρώνει; Και κάπου αλλού η αυτοκτονία μιας πλούσιας κληρονόμου ίσως δεν είναι αυτό που φαίνεται. Τρία από τα διηγήματα της συλλογής ήδη πρόκειται να μεταφερθούν στη μικρή και τη μεγάλη οθόνη. Ένας ακόμα Jo Nesbo σε άριστη φόρμα, που θα ενθουσιάσει τους απανταχού Nesbomaniacs. **(Σεπτέμβριος)**

Περισσότερα για τον συγγραφέα θα βρείτε στο <https://jonesbo.com/>

* H Σουηδή **Susanne Jansson**, που είχε κάνει μεγάλη αίσθηση με το πρώτο της βιβλίο *Ο βάλτος των χαμένων ψυχών*,έγραψε τα ***Σκοτεινά βάθη*** (*Vintervatten* – μτφρ. Γρηγόρης Κονδύλης),ένα ακόμα ατμοσφαιρικό θρίλερ που καταπιάνεται με τις οικογενειακές σχέσεις, την απώλεια, τον πόνο, τις ίντριγκες και τις αντιπαλότητες που μαστίζουν μια μικρή κοινωνία, ενώ κυριαρχούν το σασπένς και το έντονο μεταφυσικό στοιχείο. Το βιβλίο πρόκειται να κυκλοφορήσει σε περισσότερες από 23 χώρες, παρ’ όλα αυτά η συγγραφέας του δεν κατάφερε να το δει εκδομένο, αφού κυκλοφόρησε μετά τον θάνατό της. Πέθανε το καλοκαίρι του 2019 έπειτα από μια γενναία μάχη με τον καρκίνο. Ως προς την υπόθεση, ο Μάρτιν, η σύζυγός του Αλεξάντρα και τα δυο μικρά παιδιά τους έχουν μόλις μετακομίσει στο παλιό παραλιακό σπίτι της οικογένειας σε ένα απομονωμένο νησί στις δυτικές ακτές της Σουηδίας. Στις 11 Ιανουαρίου ο Μάρτιν ετοιμάζεται να πάει με τον γιο του στην παραλία. Μια τηλεφωνική κλήση που είχε στο κινητό του του αποσπά την προσοχή και ο μικρός χάνεται. Όταν κατεβαίνει πανικόβλητος στην παραλία σε αναζήτηση του γιου του, βρίσκει μόνο το κόκκινο κουβαδάκι του να επιπλέει στη θάλασσα. Η αστυνομία καταλήγει ότι το παιδί πνίγηκε και κλείνει την υπόθεση. Ο Μάρτιν βασανίζεται από τύψεις, πέφτει σε κατάθλιψη και αποξενώνεται όλο και περισσότερο από την οικογένειά του. Μέχρι που ανακαλύπτει στη σοφίτα του σπιτιού ένα μυστηριώδες ημερολόγιο στο οποίο είναι καταγεγραμμένα και άλλα περιστατικά εξαφάνισης παιδιών τα οποία ζούσαν κι εκείνα στο ίδιο σπίτι και εξαφανίστηκαν την 11η Ιανουαρίου, με μερικές δεκαετίες διαφορά. Μπορούν τα στοιχεία αυτά να τον βοηθήσουν να ανακαλύψει τι συνέβη στον γιο του; Μια υπαινικτική και συναρπαστική ιστορία για τον πόνο, την απώλεια και την ελπίδα, αλλά και την ομορφιά της άγριας θάλασσας. Ένα βιβλίο ιδανικό για τους λάτρεις των ιστοριών μυστηρίου και των ψυχολογικών θρίλερ, με εξαιρετική ατμόσφαιρα, που η Jansson καταφέρνει να αποδώσει με τη γραφή της, όπως έκανε και με την κάμερά της ως επαγγελματίας φωτογράφος. **(Σεπτέμβριος)**
* Ο Γερμανός **Harald Gilbers** αναδείχτηκε στο προσκήνιο της σύγχρονης ευρωπαϊκής λογοτεχνίας με το *Σκοτεινό Βερολίνο*, το πρώτο του βιβλίο και το πρώτο µέρος της σειράς «Germania», για το οποίο τιµήθηκε µε το βραβείο Friedrich Glauser. Ενώ αρχικά σκόπευε να γράψει μια τριλογία, η επιτυχία του ήταν τόσο μεγάλη στη Γερµανία, αλλά και στις χώρες όπου μεταφράστηκε, που έκτοτε έχουν ακολουθήσει άλλα τέσσερα βιβλία µε πρωταγωνιστή τον επιθεωρητή Οπενχάιµερ. Στο ***Εξπρές των αρουραίων***(*Hungerwinter –* μτφρ. Βασίλης Τσαλής), το πέμπτο βιβλίο της σειράς, η δράση τοποθετείται στο Βερολίνο του 1947, στις αρχές του Ψυχρού Πολέμου. Ο Οπενχάιμερ φτάνει στη σκηνή του εγκλήματος. Δεν υπάρχουν πολλά στοιχεία. Δολοφονημένος είναι ένας ληστής που πιάστηκε στα πράσα από τον ιδιοκτήτη του σπιτιού. Εκ πρώτης όψεως πρόκειται για αυτοάμυνα. Ο Οπενχάιμερ, όμως, έχει ορισμένες αμφιβολίες σχετικά με την αλληλουχία των γεγονότων, αμφιβολίες που σύντομα θα επαληθευτούν, όταν ένα διαβατήριο με το όνομα του δράστη της επίθεσης βρίσκεται στο σπίτι του δολοφονημένου. Όταν ο συνάδελφος του Οπενχάιμερ, επιθεωρητής Μπίλχαρντ, πολύ σύντομα βρεθεί νεκρός, όλα τα στοιχεία αρχικά θα δείχνουν πως πρόκειται για αυτοκτονία, κάτι που ο Οπενχάιμερ θεωρεί επίσης απίθανο. Αυτό που δεν ξέρει είναι ότι έχει βρεθεί στη μέση ενός κυκλώματος παράνομης φυγάδευσης ναζί. Πρώην μέλη των SS περνούν μέσω Βατικανού στην Αργεντινή ακολουθώντας το λεγόμενο «Εξπρές των αρουραίων». Ο Gilbers καταφέρνει να ξαναζωντανέψει τη γερμανική ιστορία, τόσο κατά τη διάρκεια του πολέμου όσο και μετά το τέλος του, με εξαιρετικό τρόπο, απεικονίζοντας απόλυτα ρεαλιστικά τις συνθήκες της εποχής. Ένα συναρπαστικό και ατμοσφαιρικό αστυνομικό μυθιστόρημα για τους λάτρεις της ιστορικής εκδοχής του είδους. **(Σεπτέμβριος)**
* Η επόμενη μεγάλη σχολή του αστυνομικού, όπως φάνηκε και από το πρώτο βιβλίο της εξαιρετικά δημοφιλούς Νοτιοκορεάτισσας **You-Jeong Jeong** *Ο καλός γιος*, είναι πράγματι η κορεατική. Με πωλήσεις που ξεπερνούν το ένα εκατομμύριο αντίτυπα στη χώρα της, θεωρείται η διάδοχος του Stephen King στην Κορέα και με το νέο της μυθιστόρημα ***Εφτά χρόνια σκοτάδι*** (αγγλικός τίτλος: *Seven Υears of Darkness* –μτφρ*.* από τα κορεατικά Αμαλία Τζιώτη),ένα σκοτεινό, ανατριχιαστικό θρίλερ γεμάτο ανατροπές, εδραιώνει τη θέση της στο στερέωμα του αστυνομικού. Όταν ένα κορίτσι βρίσκεται νεκρό στη λίμνη ΣέΡιονγκ, κοντά σε ένα απόμερο χωριό της Νότιας Κορέας, η αστυνομία αμέσως ξεκινά τις έρευνες. Την ίδια ώρα, τρεις άντρες –ο πατέρας της μικρής και δύο φύλακες από το κοντινό φράγμα, που έχουν όλοι κάτι να κρύψουν για το βράδυ του θανάτου της– βρίσκονται μπλεγμένοι σε ένα περίπλοκο παιχνίδι γάτας και ποντικιού καθώς αγωνίζονται να αποκαλύψουν τι της συνέβη, χωρίς όμως να φανερώσουν τα δικά τους καλά κρυμμένα μυστικά. Η τελική αντιπαράθεση στο φράγμα έχει τραγική έκβαση, καθώς ένας από τους φύλακες καταδικάζεται για φόνο και μπαίνει φυλακή. Το βαρύ παρελθόν θα στοιχειώνει για αρκετά ακόμα χρόνια και τις επόμενες γενιές, μέχρι που ένα δέμα το οποίο υπόσχεται την αποκάλυψη, επιτέλους, όσων πραγματικά συνέβησαν στη λίμνη κρύβει νέους κινδύνους που κανείς δεν ήξερε καν ότι υπάρχουν. Η συγγραφέας, εκτός από τη μαεστρία της στο ξεδίπλωμα του σασπένς και τη χειρουργική της ακρίβεια στη σκιαγράφηση των χαρακτήρων, χειρίζεται θέματα όπως η ενδοοικογενειακή βία, ο αλκοολισμός και τα χαμένα όνειρα με ευαισθησία και ευθύτητα. Μια σκοτεινή διερεύνηση των ανθρώπινων διασυνδέσεων, αυτή η καλογραμμένη ιστορία εξιλέωσης θα σαγηνεύσει τους φαν των ατμοσφαιρικών θρίλερ. Το βιβλίο μεταφράζεται σε περισσότερες από 15 γλώσσες. **(Οκτώβριος)**
* Όταν κυκλοφόρησε στην Ισπανία το ***Ταξί*** (*Taxi* – μτφρ. Δάφνη Χρήστου) του **Carlos Zanón**, μια σύγχρονη *Οδύσσεια* εμπνευσμένη από τους Clash και τη φιγούρα του *Ταξιτζή*, όπως τον υποδύθηκε ο Ρόμπερτ ντε Νίρο, θεωρήθηκε ένα από τα καλύτερα μυθιστορήματα της χρονιάς, σύμφωνα με τα πιο σημαντικά ισπανικά έντυπα, και έγινε μπεστ σέλερ. Ο ήρωας του βιβλίου, ο Σαντίνο, είναι ένας γυναικάς που δεν μπορεί να διαχειριστεί την απώλεια, ούτε να ξεφύγει από τις εμμονές του, είτε αυτές αφορούν τραγούδια, φίλους, εχθρούς είτε ακόμα και τις στάχτες της γιαγιάς του που τις κουβαλάει μες στο αυτοκίνητό του. Με το ταξί του περιπλανιέται άσκοπα στη Βαρκελώνη, αντίθετα όμως με τον Οδυσσέα, δεν επιζητά να επιστρέψει στην Ιθάκη του, γιατί φοβάται πως η γυναίκα του θα τον εγκαταλείψει. Οι σκέψεις του αναιρούν η μία την άλλη ακολουθώντας το τραγούδι των Clash που παίζει ξανά και ξανά μες στο ταξί του. Η μοίρα όμως τον προορίζει για ντετέκτιβ και δεν μπορεί να μην αποδεχτεί τον ρόλο αυτό αντιμετωπίζοντας τον κλυδωνιζόμενο γάμο του, τις εξωσυζυγικές του σχέσεις και μια ομάδα ταξιτζήδων που σπρώχνει ναρκωτικά. Η Σοφία, μια συνάδελφός του, έχει βρεθεί με μια μαύρη τσάντα στο ταξί της, η οποία έχει μέσα χάπια, και ζητά τη βοήθειά του. Ταξιτζήδες και ναρκέμποροι την έχουν πάρει στο κατόπι. Θα σώσει ο Σαντίνο τη Σοφία; Θα σώσει τον γάμο του και τον εαυτό του; Ένας εντυπωσιακός θίασος από επιβάτες, ερωμένες, φίλους, συναδέλφους, απατημένους συζύγους και τρελούς παρελαύνει από το ταξί του πρωταγωνιστή του Zanón, που στην Ελλάδα γνωρίσαμε από την *Κρίση ταυτότητας*, τη συνέχεια των περιπετειών του εμβληματικού Πέπε Καρβάλιο. Σε αυτό το μυθιστόρημα, το πλέον φιλόδοξο του συγγραφέα, συναρπαστικό και έντονο, με ωραίους διαλόγους, διασταυρούμενα πεπρωμένα και χαρακτήρες, με τη Βαρκελώνη γεμάτη ζωή και κίνηση, κι ένα τέλος που σκάει σαν βόμβα, ο Zanón έχει συλλάβει μια ιστορία που είναι ανθρώπινη, φωτεινή και ζοφερή ταυτόχρονα, όπου αξέχαστοι ήρωες –αποκαρδιωμένοι άνδρες και γυναίκες– παλεύουν μέχρι την τελευταία τους πνοή να αποδείξουν στους άλλους αλλά και στους εαυτούς τους ότι ίσως η ζωή μπορεί να γίνει καλύτερη το επόμενο λεπτό. **(Οκτώβριος)**

Περισσότερα για τον συγγραφέα θα βρείτε στο [www.carloszanon.com](http://www.carloszanon.com)

* Δεν είναι τυχαίο που χρόνια τώρα ο **Arne Dahl** κρατάει τα σκήπτρα μεταξύ των Σουηδών συγγραφέων και έχει πετύχει διεθνή αναγνώριση. Στο τέταρτο βιβλίο ***Τέσσερα διά τέσσερα*** (*Friheten* – μτφρ. Γρηγόρης Κονδύλης) της πιο πρόσφατης, ιδιαίτερα επιτυχημένης σειράς με το γνωστό πρωταγωνιστικό δίδυμό του,ο Σαμ Μπέργερ βρίσκεται σε απόγνωση, γιατί η συνεργάτιδα και ερωμένη του Μόλι Μπλουμ έχει εξαφανιστεί και είναι ανήμπορος να τη βρει. Μέσα σε αυτό τον πανικό, φτάνει στα χέρια του ένα αινιγματικό αλλά επικερδές αίτημα. Μια γυναίκα, η Νάντια, έχει πέσει θύμα απαγωγής και ο ψυχοθεραπευτής της είναι διατεθειμένος να δώσει γενναιόδωρη αμοιβή στον Σαμ, αρκεί να κρατήσει την αστυνομία μακριά από την έρευνα. Στην αναζήτησή του για την αγνοούμενη ο Σαμ βρίσκει λαβράκι και συνειδητοποιεί ότι η Νάντια μπορεί να μην είναι η μοναδική που κινδυνεύει… Τα μυθιστορήματα του Dahl είναι περίτεχνα και πολύπλοκα, με εκπληκτικές ανατροπές, και το ίδιο ισχύει και για το συγκεκριμένο. Στην αρχή ανεβάζει αργά ταχύτητα για να εξελιχθεί σε μια ξέφρενη κούρσα. «Ένα θρίλερ στο οποίο το πιστευτό και το απίστευτο δίνουν τα χέρια και μαζί προχωράνε προς ένα φινάλε που θα σας κόψει την ανάσα» γράφει –και μάλιστα απόλυτα δικαιολογημένα– ο δανέζικος Τύπος. **(Νοέμβριος)**

Περισσότερα για τον συγγραφέα θα βρείτε στο [www.arnedahl.net](http://www.arnedahl.net) και στους λογαριασμούς του <https://www.facebook.com/ArneDahl.Crimefiction>, <https://twitter.com/arne_dahl>

* Με το νέο του βιβλίο ***Ο διάβολος και τα σκοτεινά νερά*** (*The Devil and the Dark Water* – μτφρ. Θοδωρής Τσαπακίδης), ένα υπερφυσικό μυθιστόρημα αλά Σέρλοκ Χολμς με κάτι από Στίβεν Κινγκ και *Άρχοντα των μυγών*, που αναμενόταν με μεγάλη αδημονία ύστερα από το εντυπωσιακό ντεμπούτο του *Οι επτά θάνατοι της Έβελιν Χαρντκάστλ*, το οποίο σημείωσε τεράστια επιτυχία, ο Βρετανός **Stuart Turton** μας μεταφέρει στο 1634 και αφηγείται ένα μυστήριο επικών διαστάσεων, σχεδιασμένο στην παραμικρή λεπτομέρεια και επιδέξια εκτελεσμένο. Ο Σάμουελ Πιπς, ο σπουδαιότερος ντετέκτιβ του κόσμου, μεταφέρεται από τις Ολλανδικές Ανατολικές Ινδίες στο Άμστερνταμ, όπου κινδυνεύει να καταδικαστεί σε θάνατο για ένα έγκλημα που ίσως διέπραξε, ίσως όχι. Μαζί του ταξιδεύει ο πιστός σωματοφύλακάς του, ο Άρεντ Χέις, που είναι αποφασισμένος να αποδείξει την αθωότητα του φίλου του, ενώ στο ίδιο πλοίο βρίσκεται και η Σάρα Γουέσελ, μια γυναίκα ευγενούς καταγωγής με ένα μυστικό, και ο σύζυγός της, o κυβερνήτης της Μπατάβιας. Πριν καλά καλά όμως σαλπάρει το πλοίο, αρχίζει ένας καταιγισμός παράδοξων και δυσοίωνων γεγονότων. Ένας διπλοσκοτωμένος λεπρός παραμονεύει στα καταστρώματα. Παράξενα σύμβολα εμφανίζονται στα πανιά. Ζώα σφαγιάζονται. Και μια απαίσια φωνή ψιθυρίζει στους επιβάτες και υπόσχεται τρία ανίερα θαύματα: το πρώτο, ένα απίθανο κυνήγι. Το δεύτερο, μια απίθανη κλοπή. Το τρίτο, ένας απίθανος φόνος. Στο πλοίο διαδίδεται η φήμη ότι το κακό που τους έχει βρει οφείλεται σ’ έναν δαίμονα. Καθώς ο Σάμουελ βρίσκεται παροπλισμένος ως αιχμάλωτος, μονάχα ο Άρεντ και η Σάρα μπορούν να δώσουν λύση σ’ ένα μυστήριο που έχει τις ρίζες του βαθιά στο παρελθόν και τώρα απειλεί να βουλιάξει το πλοίο – και μαζί όλους τους επιβάτες του. Ένα συναρπαστικό page turner, ευκολοδιάβαστο, με ευφάνταστες εικόνες, καταιγιστική δράση, πρωτότυπη υπόθεση, πολύ γοητευτική ατμόσφαιρα και μελετημένη, πειστική ανασύσταση της εποχής. Στα καλύτερα βιβλία του 2020, σύμφωνα με το *Publishers Weekly*,υποψήφιο για το Glass Bell Award 2021 και με τα δικαιώματά του να έχουν ήδη πουληθεί για τη μεταφορά του στη μικρή οθόνη, βάζει πλώρη για τις βιβλιοθήκες και τις καρδιές εκατομμυρίων αναγνωστών. **(Νοέμβριος)**

Περισσότερα για τον συγγραφέα θα βρείτε στο <https://stuturton.wordpress.com/> και στον λογαριασμό του <https://twitter.com/stu_turton>

* Η Σουηδή βασίλισσα των μπεστ σέλερ **Camilla Lackberg** συμπράττει με τον διασημότερο και πιο περιζήτητο ομιλητή της χώρας της και βραβευμένο πνευματιστή **Henrik Fexeus** και καταλήγουν σε ένα εκρηκτικό και άκρως σαγηνευτικό αποτέλεσμα. ***Το κουτί*** (*Box* – μτφρ. Αγγελική Νάτση) είναι το πρώτο βιβλίο της τριλογίας που μας υπόσχονται οι δύο δημιουργοί με πρωταγωνιστές την αστυνομικό Μίνα Νταμπίρι και τον πνευματιστή Βίνσεντ Βάλντερ, δύο φαινομενικά αταίριαστους χαρακτήρες, οι οποίοι συνεργάζονται προκειμένου να διαλευκάνουν μια σειρά από μυστηριώδη εγκλήματα – οι σκηνές των εγκλημάτων μοιάζουν κάθε φορά σαν να έχουν στηθεί από κάποιον μάγο ή ταχυδακτυλουργό. Η ακρίβεια που χαρακτηρίζει τον τρόπο με τον οποίο η Camilla χτίζει τους χαρακτήρες της και η απίστευτη ικανότητα του Henrik να στήνει σπαζοκεφαλιές έρχονται να παντρέψουν το παραδοσιακό αστυνομικό μυθιστόρημα με τον αντισυμβατικό πνευματισμό, δίνοντας στα βιβλία της τριλογίας μια μοναδική διάσταση.

Ένα σπαθί διαπερνάει ένα ξύλινο κουτί και το πτώμα μιας γυναίκας που βρίσκεται μέσα του. Η αστυνομία αναρωτιέται: Πρόκειται για ένα μαγικό κόλπο που πήγε στραβά ή για μια ειδεχθή δολοφονία; Η Μίνα Νταμπίρι, επιθεωρήτρια στην Αστυνομία της Στοκχόλμης, επιστρατεύει τον Βίνσεντ Βάλντερ, πνευματιστή και ειδικό στη γλώσσα του σώματος και τη μαγεία. Στη διάρκεια της έρευνάς τους βρίσκουν στοιχεία που συνδέουν την υπόθεση αυτή με μια παλαιότερη και συνειδητοποιούν ότι στην πραγματικότητα κυνηγάνε έναν αδίστακτο κατά συρροή δολοφόνο, τον οποίο πρέπει να σταματήσουν πριν αρχίσουν να αυξάνονται τα πτώματα. Αλλά και η Μίνα και ο Βίνσεντ έχουν τα δικά τους σκοτεινά μυστικά. Το παρελθόν και των δυο τους φαίνεται πως συνδέεται με όσα συμβαίνουν και τώρα πια πρέπει να βιαστούν. Πρέπει να είναι ένα βήμα πριν από τον δολοφόνο, να ανακαλύψουν τι συμβαίνει μέσα στο μυαλό του, για να μπορέσουν να τον σταματήσουν.

H Camilla Lackberg είναι µία από τις συγγραφείς της Σουηδίας που έχουν διαβαστεί και αγαπηθεί περισσότερο από το διεθνές κοινό. Οι πωλήσεις των βιβλίων της, µεταξύ των οποίων η υπερεπιτυχηµένη σειρά αστυνοµικών µυθιστορηµάτων της Φιελµπάκα, έχουν ξεπεράσει τα 29 εκατοµµύρια αντίτυπα σε πάνω από 60 χώρες. Τα βιβλία του Henrik Fexeus έχουν σημειώσει μεγάλη επιτυχία, έχουν αποσπάσει αρκετά βραβεία, έχουν πουλήσει πάνω από ένα εκατομμύριο αντίτυπα και έχουν μεταφραστεί σε περισσότερες από 27 γλώσσες. **(Δεκέμβριος)**

Περισσότερα για την Camilla Lackberg θα βρείτε στο <http://www.camillalackberg.com/>, καθώς και στους λογαριασμούς <https://www.instagram.com/lackberg/>, <https://www.facebook.com/camillalackberg>

Περισσότερα για τoν Henrik Fexeus θα βρείτε στο <https://henrikfexeus.se/en/>, καθώς και στους λογαριασμούς <https://www.facebook.com/henrikfexeus/>, <https://www.instagram.com/henrikfexeus/>

**Επανεκδόσεις**

* + Το φθινόπωρο του 2021 μπορεί να μην έχουμε καινούργιο έργο του **Ian Rankin**,ένα μοναδικό κεφάλαιο στον χώρο της αστυνομικής λογοτεχνίας, καθώς τα βιβλία του έχουν αποσπάσει πλήθος βραβείων, έχουν μεταφραστεί σε 36 γλώσσες και είναι μπεστ σέλερ στις περισσότερες ηπείρους, ενώ ο ίδιος έχει γίνει μέλος της Βασιλικής Ακαδημίας του Εδιμβούργου και είναι ο πρώτος συγγραφέας αστυνομικής λογοτεχνίας στον οποίο επιφυλάσσεται αυτή η τιμή, ωστόσο θα επανακυκλοφορήσει η πολύκροτη επιστροφή του Τζον Ρέμπους χρόνια μετά την υποχρεωτική συνταξιοδότησή του ή, αλλιώς, το ***Στον τάφο κάποιου άλλου*** (*Standing in another man’s grave­* – μτφρ. Βάσια Τζανακάρη). **(Οκτώβριος)**

Περισσότερα για τον συγγραφέα θα βρείτε στο <https://www.ianrankin.net/> και στους λογαριασμούς <https://twitter.com/Beathhigh>, <https://www.facebook.com/IanRankinBooks>

**Επιστήμη – Ανθρωπολογία – Ιστορία – Χρονικό – Βιογραφία – Φιλοσοφία – Αυτοβελτίωση – Βιβλία για γονείς**

Η σειρά «Οξυγόνο», η οποία περιλαμβάνει βιβλία που πραγματεύονται θέματα σύγχρονου προβληματισμού από κορυφαίους συγγραφείς με διεθνή απήχηση, τίτλους απαραίτητους για να αναπνεύσει ελεύθερα η σκέψη, για να δούμε τον κόσμο αλλιώς, εμπλουτίζεται με τρία νέα βιβλία.

* Η Αμερικανίδα θεωρητική αστροφυσικός **Κatie Mack**, με ιδιαίτερες ικανότητες στην εκλαΐκευση της επιστήμης, μας ξεναγεί στις πιθανές συντέλειες του κόσμου, σε ένα πρωτότυπο βιβλίο με τίτλο ***Το Τέλος των Πάντων*** ***(…σύμφωνα με την Αστροφυσική)*** (*The end of everything* – μτφρ. Ανδρέας Μιχαηλίδης). Ένα διεθνές μπεστ σέλερ που μεταφράζεται σε περισσότερες από 15 γλώσσες, ενώ επίσης βρέθηκε και στην τελική λίστα των επιλογών Goodreads Choice Awards, στην κατηγορία «Επιστήμες και τεχνολογία». Το βιβλίο μάς βοηθά να κατανοήσουμε έννοιες της Αστροφυσικής, και συγκεκριμένα καταπιάνεται με πέντε δυνατές εκδοχές του τέλους του σύμπαντος (τη Μεγάλη Σύνθλιψη, τον Θερμικό Θάνατο, τη Μεγάλη Θραύση, την Αποσύνθεση Κενού και την Αναπήδηση) με βάση τα δεδομένα και τις θεωρίες που είναι σήμερα διαθέσιμες, παντρεύοντας χιούμορ και ποπ κουλτούρα με την εκλαϊκευτική ανάλυση περίπλοκων φυσικών και μαθηματικών εννοιών. Τέλος, η Mack κάνει λόγο για την τρέχουσα κατάσταση της κοσμολογικής κοινότητας και παραθέτει σκέψεις αναφορικά με το μέλλον της επιστήμης, του σύμπαντος αλλά και των πάντων. **(Σεπτέμβριος)**

Περισσότερα για την επιστήμονα και συγγραφέα θα βρείτε στο <https://www.astrokatie.com/> και στους λογαριασμούς της <https://twitter.com/astrokatie>, <https://www.facebook.com/astrokatie>, <https://www.instagram.com/astrokatiemack/>

* Πριν ακόμη προλάβει να παραδώσει ολοκληρωμένο χειρόγραφο ο γνωστός κοινωνικός ανθρωπολόγος **James Suzman**, τα δικαιώματα για τη μετάφραση και την έκδοση του βιβλίου του ***Εργασία: Η ιστορία του πώς περνάμε τον χρόνο μας*** (*Work: A history of how we spend our time* – μτφρ. Λίζα Εκκεκάκη) είχαν αγοραστεί από πολλές χώρες, ενώ ήταν ένας από τους τίτλους που προκάλεσαν αίσθηση στην πρόσφατη Έκθεση Βιβλίου του Λονδίνου. Πρόκειται για την ιστορία του ανθρώπινου πολιτισμού υπό το πρίσμα της σχέσης του ανθρώπου με την εργασία που απαντά σε ερωτήματα όπως: Γιατί εργαζόμαστε τόσο σκληρά και αποδίδουμε τόση σημασία στην εργασία; Πώς έγινε η εργασία η βασική οργανωτική αρχή των κοινωνιών μας; Πώς διαμόρφωσε την εξέλιξή μας και τον τρόπο που σκεφτόμαστε για τον κόσμο γύρω μας και αλληλεπιδρούμε με αυτόν; Ποιες είναι οι κοινωνικές, οικονομικές και περιβαλλοντικές συνέπειες της κουλτούρας μας ως προς την εργασία; Και πώς θα μπορούσε να είναι ο κόσμος αν η εργασία είχε πολύ λιγότερο σημαντικό ρόλο στη ζωή μας από ό,τι τώρα; Σε όλο τον κόσμο η εργασία είναι κυρίαρχο κομμάτι της ζωής: η δουλειά μας δεν είναι απλώς μια δουλειά, μας καθορίζει. Υπαγορεύει το πού και με ποιους περνάμε τον καιρό μας, επηρεάζει τις πολιτικές μας αξίες, το κύρος μας και την αυτοεκτίμησή μας. Δεν ήταν όμως πάντα έτσι. Η αλλαγή επήλθε με την αγροτική επανάσταση, η οποία άλλαξε δραστικά τον τρόπο που σκεφτόμασταν για τον κόσμο. Οι πρακτικές απαιτήσεις της επιβίωσης από τη γεωργία αναδιαμόρφωσαν τα πάντα, από τις κοινωνίες και τις ηθικές αξίες έως τη σχέση μας με τον φυσικό κόσμο και την αντίληψή μας για το πέρασμα του χρόνου. Οι οικονομολόγοι φαντάζονταν ένα μέλλον όπου η αυτοματοποίηση θα έφερνε μια χρυσή εποχή ελεύθερου χρόνου, ωστόσο η βαθιά ριζωμένη μας άποψη ότι η παραγωγικότητα ισοδυναμεί με την επιτυχία σημαίνει ότι μια τέτοια εκδοχή του μέλλοντος είναι πια ουτοπική. Ο Suzman, αξιοποιώντας ιδέες από τη γονιδιωματική μελέτη, την κοινωνική ανθρωπολογία, την οικονομολογία και την εξελικτική θεωρία, παρακολουθεί τη θέση της εργασίας στη ζωή μας από τους πρωιμότερους ανθρώπινους πληθυσμούς, διατρέχοντας μια περίοδο 300.000 ετών, ώστε να δείξει ότι η ώθηση για παραγωγικότητα με κάθε κόστος έχει αρχίσει να γίνεται αντιπαραγωγική. Μια συναρπαστική διερεύνηση που αμφισβητεί τις θεμελιώδεις παραδοχές μας για το νόημα της εργασίας. Σε μια εποχή κατά την οποία η αυτοματοποίηση απειλεί να διαταράξει πλήρως την παγκόσμια αγορά εργασίας, είναι επείγον να αναθεωρήσουμε την οικονομική, την ψυχολογική, ακόμα και την ηθικοθρησκευτική σημασία της εργασίας. **(Νοέμβριος)**

Ο λογαριασμός του συγγραφέα στο twitter <https://twitter.com/anthrowittering?lang=el>

* Από τι αποτελείται πραγματικά η Ιστορία; Από ανθρώπους που επί αιώνες αθόρυβα καταπιάνονται με τις καθημερινές τους ασχολίες – κοιμούνται, τρώνε, κάνουν σεξ, προσπαθούν να βολευτούν. Και πού συμβαίνουν όλες αυτές οι συνηθισμένες δραστηριότητες; Στο σπίτι. Αφιερώνουμε πολύ περισσότερο χρόνο στη μελέτη των μαχών και των πολέμων απ’ ό,τι στο πραγματικό υλικό της Ιστορίας: τους ανθρώπους και την καθημερινότητά τους. Οι περισσότερες από τις βασικές ανακαλύψεις της ανθρωπότητας εντοπίζονται στα ίδια τα σπίτια όπου ζούμε. Αυτή η συνειδητοποίηση ενέπνευσε τον **Bill Bryson**, τον μεγαλύτερο σύγχρονο εκλαϊκευτή συγγραφέα της εποχής μας, να ξεκινήσει ένα ταξίδι στο σπίτι του, ένα παλιό πρεσβυτέριο στο Νόρφολκ, περιπλανώμενος από το ένα δωμάτιο στο άλλο και αναλογιζόμενος πώς προέκυψαν πράγματα συνηθισμένα. Στην πορεία, έκανε τεράστια έρευνα για την ιστορία των πάντων σχεδόν, από την αρχιτεκτονική μέχρι τον ηλεκτρισμό, από τη συντήρηση των τροφίμων μέχρι τις επιδημίες, από το εμπόριο των μπαχαρικών μέχρι τον Πύργο του Άιφελ, από τα κρινολίνα μέχρι τις τουαλέτες· αλλά και για τα λαμπρά, δημιουργικά και συχνά εκκεντρικά μυαλά πίσω από όλα αυτά. Και ανακάλυψε ότι, αν και εκ πρώτης όψεως οι οικιακές ζωές μας φαίνονται απίστευτα αδιάφορες, κοινές, στις γωνιές κάθε σπιτιού παραμονεύουν η Ιστορία, το ενδιαφέρον, ο ενθουσιασμός – μέχρι και κίνδυνοι. Το αποτέλεσμα είναι ένα από τα πιο ψυχαγωγικά και διαφωτιστικά βιβλία που έχουν ποτέ γραφτεί για τον τρόπο ζωής μας, το ***Στο σπίτι: Μια περιδιάβαση στην Ιστορία από… δωμάτιο σε δωμάτιο*** (*At Home: A Short History of Private Life* – μτφρ. Κωστής Πανσέληνος), το οποίο κυκλοφορεί ήδη σε περισσότερες από 20 χώρες. Ένα έργο ατέλειωτης απόλαυσης και ανακάλυψης, πραγματικός θησαυρός. Μια απολαυστική περιδιάβαση στην Ιστορία μέσα σε τέσσερις τοίχους. Τα βιβλία του Bryson, χάρη στην πρωτοτυπία και το χιούμορ τους, αγαπήθηκαν από εκατομμύρια αναγνώστες σε όλο τον κόσμο και του χάρισαν τον τίτλο του σπουδαιότερου σύγχρονου αφηγητή – συγκεκριμένα έχει πουλήσει περισσότερα από 16 εκατομμύρια αντίτυπα παγκοσμίως. **(Δεκέμβριος)**
* Το ***Χιροσίμα 1945 – Η αντίστροφη μέτρηση: Οι 116 μέρες που άλλαξαν τον κόσμο*** (*Countdown 1945: The Extraordinary Story of the Atomic Bomb and the 116 Days That Changed the World* – μτφρ. Ανδρέας Παππάς) από τον **Chris Wallace**, τον βετεράνο δημοσιογράφο και κεντρικό παρουσιαστή του «Fox News Sunday», και τον βραβευμένο με Πούλιτζερ **Mitch Weiss** είναι ένα συγκλονιστικό παρασκηνιακό χρονικό των 116 τραγικών ημερών πριν από την αμερικάνικη επίθεση στη Χιροσίμα. Στις 12 Απριλίου 1945, περίπου τριάμισι χρόνια από την είσοδο των Αμερικανών στον Β΄ Παγκόσμιο Πόλεμο, ο Ρούζβελτ πεθαίνει. Ο Χάρι Τρούμαν, ο οποίος τον διαδέχεται, δεν γνωρίζει καν την ύπαρξη του Σχεδίου Μανχάταν για την κατασκευή της πρώτης ατομικής βόμβας. Με ρυθμό κατασκοπικού θρίλερ, ξεδιπλώνεται η πληρέστερη αποτύπωση μιας από τις πιο σημαντικές στιγμές στην ιστορία της ανθρωπότητας. Οι βραβευμένοι δημοσιογράφοι και συγγραφείς δεν αρκούνται στην περιγραφή των βομβαρδισμών και του ολέθρου που προκάλεσαν, αλλά εστιάζουν στις αντιπαραθέσεις και τους ηθικούς και άλλους ενδοιασμούς της πολιτικής και στρατιωτικής ηγεσίας και στους προβληματισμούς των μελών της επιστημονικής κοινότητας. Ταυτόχρονα, φωτίζουν τα γεγονότα από την οπτική γωνία όσων πρωταγωνίστησαν στη λήψη και την εκτέλεση της σχετικής απόφασης, ενώ με αμεσότητα και ευαισθησία παρουσιάζουν το χρονικό της ζωής των απλών Αμερικανών και Ιαπώνων πολιτών τον καιρό του πολέμου. Στο καθηλωτικό βιβλίο τους βάζουν τους αναγνώστες στο μυαλό των εμβληματικών και άπιαστων μορφών που συμμετέχουν στην περιπέτεια για τη βόμβα, για διαφορετικούς λόγους ο καθένας: του θρυλικού Άλμπερτ Αϊνστάιν, που τελικά θα αποκαλέσει τη δυναμική του υποστήριξη για την ατομική βόμβα «το μεγάλο λάθος της ζωής μου»· του βασικού ερευνητή Ρόμπερτ «Όπι» Οπενχάιμερ και των Σοβιετικών κατασκόπων που διεισδύουν στην ομάδα του· των βαθιά ανταγωνιστικών πιλότων του αεροπλάνου που επιλέγεται για να ρίξει τη βόμβα και πολλών άλλων. Με αφήγηση διαποτισμένη από σθένος, ευφυΐα και ανθρωπιά, το βιβλίο αυτό είναι το πλέον έγκυρο χρονικό μιας από τις πιο καθοριστικές στιγμές της Ιστορίας που όλοι πρέπει να διαβάσουν. **(Οκτώβριος)**
* Η **Kate Kirkpatrick**, λέκτορας Θρησκείας, Φιλοσοφίας και Κουλτούρας στο Βασιλικό Κολέγιο του Λονδίνου, αντλεί από αδημοσίευτο υλικό, ημερολόγια και επιστολές και συνθέτει μια ρηξικέλευθη βιογραφία που αφηγείται τη συναρπαστική ιστορία του πώς η Σιμόν ντε Μποβουάρ έγινε το σύμβολο της γυναικείας χειραφέτησης, καθώς καταγράφεται τόσο η ζωή της όσο και η εξέλιξη της φιλοσοφικής της σκέψης. Τίτλος: ***Πώς η Σιμόν έγινε η Μποβουάρ: Μια ολόκληρη ζωή*** (*Becoming Beauvoir. A Life* – μτφρ. Στέλλα Κάσδαγλη). Στο βιβλίο παρουσιάζονται για πρώτη φορά λεπτομέρειες για τη ζωή της που βαθαίνουν το μυστήριο της Μποβουάρ και το ενδιαφέρον μας γι’ αυτή. Γιατί αυτό το «φεμινιστικό είδωλο» επεξεργαζόταν τόσο πολύ την εικόνα του; Γιατί έλεγε τόσα ψέματα για τη σχέση της με τον Σαρτρ, γιατί ισχυριζόταν πως δεν είναι φιλόσοφος; Το νέο υλικό που υπάρχει σε αυτό το βιβλίο μπορεί να μας βοηθήσει να κατανοήσουμε καλύτερα τη γυναίκα που ενέπνευσε και σκανδάλισε τη γενιά της. Η σχέση της με τον Ζαν Πολ Σαρτρ έχει παρουσιαστεί σαν ένα από τα πλέον θρυλικά ειδύλλια του 20ού αιώνα. Είχε όμως κόστος για εκείνη, καθώς επί δεκαετίες την απέρριπταν σαν μια κοινότοπη στοχάστρια που απλώς «εφάρμοζε» ιδέες του Σαρτρ. Τα τελευταία χρόνια όμως έχουν έρθει στο φως νέα στοιχεία που αποκαλύπτουν την ευφυΐα της φιλοσοφίας της Μποβουάρ και τη σημασία άλλων ερώτων στη ζωή της· το «είσαι το πεπρωμένο μου, η αιωνιότητά μου, η ζωή μου» που έγραψε σε επιστολή της που αποκαλύφθηκε μόλις το 2019 δεν απευθυνόταν στον Σαρτρ… Το *Πώς η Σιμόν έγινε η Μποβουάρ* δεν αφηγείται απλώς μια ούτως ή άλλως συναρπαστική ζωή· δείχνει πόσο άδικα κρίθηκε από την κοινωνία η εμβληματική αυτή προσωπικότητα και προκαλεί τους αναγνώστες να σκεφτούν τις δικές τους προκαταλήψεις απέναντι στις γυναίκες. Με βάση καινούργιο υλικό, η Kate Kirkpatrick γράφει με σεβασμό, ενσυναίσθηση και διορατικότητα και επανεξετάζει τη ζωή της Μποβουάρ, καταδεικνύοντας πώς καθορίστηκε από τα ιδανικά της και πώς διαστρεβλώθηκε από τις συνθήκες. Ένα βιβλίο επίκαιρο και συναρπαστικό, που εγκαινιάζει τη νέα μας σειρά βιογραφιών με τίτλο «Ιστορίες ζωής – Μεγάλες προσωπικότητες» και υπεύθυνο τον βραβευμένο συγγραφέα και δημοσιογράφο Ηλία Μαγκλίνη. **(Οκτώβριος)**

Περισσότερα για τη συγγραφέα θα βρείτε στο <https://www.katekirkpatrick.co.uk/> και στον λογαριασμό <https://twitter.com/philosofemme?ref_src=twsrc%5Egoogle%7Ctwcamp%5Eserp%7Ctwgr%5Eauthor>

* Από τις απαρχές του χρόνου, οι άνθρωποι αναρωτιούνται πώς θα έπρεπε να ζουν και, από την αρχαία Ελλάδα ως την Ιαπωνία, οι φιλόσοφοι επιχειρούν να μας δώσουν τις απαντήσεις σε αυτά τα ερωτήματα. Η διαχρονική σοφία που προσφέρουν μπορεί να μας βοηθήσει να βρούμε τον δικό μας δρόμο. Στο διορατικό, συναρπαστικό τους βιβλίο ***Ζωή: Οδηγίες χρήσης από τους μεγάλους φιλοσόφους για να τα βγάλεις πέρα*** (*Life: A User’s Manual: Philosophy for Every and Any Eventuality* – μτφρ. Μανώλης Ανδριωτάκης), η καταξιωμένη υπαρξιακή ψυχοθεραπεύτρια και φιλοσοφική σύμβουλος **Antonia Macaro** και ο μπεστσελερίστας φιλόσοφος **Julian Baggini** καλύπτουν θέματα όπως η απώλεια, η τύχη, η ελευθερία της βούλησης και οι σχέσεις, και παρουσιάζουν τι έχουν να πουν επ’ αυτών οι μεγαλύτεροι στοχαστές του κόσμου, από τους Στωικούς ως τον Σαρτρ. Μια πολύ ενδιαφέρουσα και πρακτική «εισαγωγή στη Φιλοσοφία» υπό μορφή λεξικού, με λήμματα που αναπτύσσονται με απλό τρόπο και δίνουν απαντήσεις σε ερωτήματα όπως: Υπάρχει «σωστός» τρόπος να πενθείς; Τι είναι η ελεύθερη βούληση; Πώς μπορούμε να μάθουμε από τα λάθη του παρελθόντος μας; Φτιάχνουμε την τύχη μας μόνοι μας; Διαβάζοντας το βιβλίο, έχεις την αίσθηση πως έχεις προσλάβει τα πιο λαμπρά μυαλά της ιστορίας ως προσωπικούς σου συμβούλους. Μια εμπνευσμένη περιήγηση στον λαβύρινθο της ύπαρξης. **(Νοέμβριος)**
* Μετά την τεράστια επιτυχία του *Μοντεσσόρι στο σπίτι με το μικρό παιδί*, τo ***Μοντεσσόρι στο σπίτι με το μωρό – Πώς να μεγαλώσετε το μωρό σας με αγάπη, σεβασμό και κατανόηση*** (*The Montessori Baby* – μτφρ. Ελένη Στεργιοπούλου) των **Simone Davies** και **Junnifa Uzodike** εστιάζει στη σωστή φροντίδα και ανατροφή του μωρού (0-12 μηνών). Διεθνές μπεστ σέλερ που μεταφράζεται σε περισσότερες από 20 γλώσσες, είναι το απαραίτητο βιβλίο-οδηγός για τους νέους γονείς. Οι συγγραφείς, πιστοποιημένες μοντεσσοριανές παιδαγωγοί, μοιράζονται τη γνώση και την εμπειρία τους, με σκοπό να βοηθήσουν τους γονείς να κατανοήσουν τις ανάγκες του παιδιού τον πρώτο χρόνο της ζωής του και τους τρόπους με τους οποίους θα το βοηθήσουν στην ολόπλευρη ανάπτυξή του. Συγκεκριμένα, μέσα από τις σελίδες του οι υποψήφιοι ή νέοι γονείς θα μάθουν πώς να προετοιμαστούν ψυχολογικά για να υποδεχτούν το μωρό τους, να παρατηρούν τις αντιδράσεις του μωρού για να καταλαβαίνουν τις ανάγκες του, να διαμορφώσουν σωστά τον χώρο ώστε να παρέχει αρκετά ερεθίσματα για την ανάπτυξή του, να δημιουργήσουν δραστηριότητες που ενισχύουν την κινητική και γλωσσική εξέλιξή του και να το μεγαλώσουν έτσι ώστε να νιώθει ασφαλές και έτοιμο να ανακαλύψει τον κόσμο. **(Νοέμβριος)**

Για παρουσιάσεις, προδημοσιεύσεις και συνεντεύξεις με τους συγγραφείς μας, Έλληνες και ξένους, ή οποιαδήποτε άλλη διευκρίνιση, πληροφορία ή πρόσθετο υλικό μη διστάσετε να επικοινωνήσετε μαζί μας.

**Ντόρα Τσακνάκη**

Διευθύντρια Επικοινωνίας – Υπεύθυνη Γραφείου Τύπου

Τηλ.: 211 3003500 (εσωτ. 525 και 273), 6979 725055

E-mail: dora@metaixmio.gr, pressoffice@metaixmio.gr